Blanár, Juraj, poslanec NR SR (2020-07-24):
Vážený pán predseda Národnej rady, ctená snemovňa, vážená vláda, nemôžem sa ubrániť dojmu, že táto schôdza začína tak rozpačito a tak protirečivo, ako je reprezentovaná aj táto súčasná vláda, pretože pán predseda parlamentu vždy bol taký, že bude ústretový a dnes tu odsekáva jednu pripomienku za druhou, a pritom opodstatnenú, lebo ja nevidím dôvod, prečo by sme mali mať dvojhodinovú prestávku, keď budeme, obedňajšiu prestávku, keď budeme rokovať až dlho do noci. Ale dobre rešpektujeme to. Máte väčšinu, a preto to rešpektujeme, avšak máme na to iný názor. Ctené dámy a páni, vážené panie poslankyne, páni poslanci, mrzí nás, že tento návrh na vyslovenie nedôvery sme museli podať práve v deň, keď sme si pripomínali 140. výročie narodenie veľkého syna národa, zakladateľa prvej Československej republiky a trúfam si povedať, že tým aj zakladateľa súčasnej štátnosti Milana Rastislava Štefánika. Bezpochyby je to najväčšia osobnosť našich dejín a bol to prvý diplomat, ktorý hovoril v mene Slovenska a vtedajšieho Československa, reprezentoval nás naozaj veľmi dobre a vďaka podpore, ktorú dokázal získať u veľmocí vtedajších, máme dnes vlastnú štátnosť. Bol to naozaj veľká osobnosť a je možno tragédiou, že práve v tento deň sme podávali návrh na vyslovenie nedôvery predsedovi vlády Igorovi Matovičovi, pretože o ňom sa takéto niečo nedá povedať. A zdá sa, že sa ani v budúcnosti nebude dať povedať. Využívame ústavné právo, aby sme predložili tento návrh, pretože ústava hovorí, že musí sa prerokovať tento návrh, ak ho zvolá pätina poslancov. To sme urobili, a preto mi na úvod ešte dovoľte, aby som doplnil jednu technickú vec, pretože v tom zozname poslancov chýbajú ešte dvaja poslanci, pán Kuffa starší a mladší, ktorí nedopatrením neboli do toho zoznamu pridaní, ale podpísali sa rovnako pod zvolanie tohto, tohto rokovania, pod túto schôdzu. Takže splnili sme všetky náležitosti, a preto tu dnes stojíme, aby sme diskutovali o tom, či naozaj predseda vlády Igor Matovič má byť ten, ktorý má reprezentovať ďalej Slovensko alebo by mal odísť. Tých dôvodov je tu niekoľko a ja sa pokúsim to priblížiť. V prvom rade je potrebné povedať, že požiadavka na vyslovenie nedôvery predsedovi vlády Igorovi Matovičovi nie je len preto, že priznal plagiátorstvo pri diplomovej práci, ale čo je dôležitejšie, že celá jeho politická kariéra a pôsobenie je založené na podvode, krivých obvineniach politických oponentov a klamstvách na úkor voličov. Áno, je to tak. To, že hovorí sa dnes o jeho diplomovej práci, to je len prejav jeho charakteru. Avšak ide o to, že jeho politická kariéra je založená na podvode, krivých obvineniach bez dôkazov. Veď si len spomeňte, čo všetko dokázal na svojich oponentov, od nahrávania počnúc až po bonzáctvo, urobiť. My sme to zhrnuli asi do nejakých štyroch oblastí, tie dôvody, medzi ktorými sa nachádza aj to, čo dnes najviac v médiách je pertraktované, a to je plagiátorstvo. To znamená, nie je to to, že toto je tá hlavná téma, ako sa snaží predovšetkým koalícia dnes to komunikovať, že je to kvôli tomu, že ideme poukazovať na plagiátorstvo. To je len ten vrchol toho všetkého správania sa predsedu vlády Igora Matoviča. K tomu ale by som ešte pridal piaty bod a ja ho poviem, keď vymenujem najskôr tie štyri, lebo tie sme už, ten piaty sme už nestihli zapracovať, pretože ten sa odohrával priamo v Bruseli. Takže po prvé je to neplnenie sľubu predsedu vlády plniť si funkciu čestne, svedomite, v záujme občanov. Ten druhý je neplnenie a odchyľovanie sa od programového vyhlásenia vlády, na základe ktorého bola vláde vyslovená dôvera parlamentnou väčšinou. My sme ešte stále parlamentná demokracia, a preto parlament je nadvládou a toto je veľmi dôležité. Tým tretím je nepre... nepripravenosť na manažovanie plnenia ústavných povinností vlády najmä tých, ktoré sú zamerané na hospodársky, sociálny a všestranný rozvoj Slovenskej republiky, a prekrývanie nedostatočnej osobnej výbavy predsedu vlády aktivitami v oblasti politického marketingu a na sociálnych sieťach. Viete veľmi dobre, že v modernej dobe za vládnutia tejto vlády a Igora Matoviča ako predsedu na čele sa už neriadi vláda tak, ako sa má v zmysle zákona, ale riadi sa cez statusy. Napokon ste to mali možnosť vidieť aj počas krízy COVID-19. No a štvrtým je neexistencia ucelenej stratégie postupu transformácie spoločnosti a ekonomiky po kríze. No a tým piatym, čo sme nestihli sem dať, ale určite sa k nemu vyjadria naši odborníci, predovšetkým exminister Ladislav Kamenický, to je spackaný brazílsky, bruselský summit. Spackaný bruselský summit, spackaný bruselský summit. (Reakcia z pléna.) Dámy a páni, ak vy ste nikdy neurobili brept, nech sa páči, ale ak toto má by tá hlavná obhajoba... (Prerušenie vystúpenia predsedajúcim.)